Melasis

Melasis er en slekt av biller som ligner smellere (Elateridae).

Utseende 
Små til middelsstore, slanke, mørke biller, ligner spinkle smellere (Elateridae). Dekkvingene kan være røde. Kroppen er sylindrisk, pronotum rektangulært sett ovenfra. Hodet er forholdsvis lite og lett nedoverbøyd. Fasettøynene er vanligvis store. Antennene er 11-leddete og kamformede. Brystskjoldet (pronotum) er omtrent kvadratisk, noe hvelvet, med uttrukne bakhjørner. En tapp på forbrystet griper inn i en grop på mellombrystet og billene kan "smelle" med å brekke denne tappen ut av gropen, i likhet med smellerne. Dekkvingene er avlange, parallellsidige, så brede som eller litt smalere enn brystskjoldet. De har gjerne tydelige lengdestriper. Beina er temmelig korte.

Larvene finnes i to hovedtyper: den ene ligner larver av praktbiller (Buprestidae), er sylindrisk og tynnhudet med frembryst-segmentet (prothorax) kraftig oppsvulmet; den andre typen er parallellsidig, ganske flat, hard (sterkt sklerotisert), hodet er hardt og kileformet. Begge typene har beina sterkt redusert eller helt manglende. Munndelene er også nokså sterkt redusert, og larvene kan trolig bare ta til seg flytende føde.

Levevis 
De fleste artene har larver som lever i død ved, men enkelte larver graver i jorden og lever på planterøtter. Larvenes munndeler synes bare å tillate flytende føde, og det er uvisst hva de faktisk spiser. Kanskje skiller larvene ut fordøyelsesenzymer, og tar opp oppløste næringsstoffer fra den omkringliggende veden. En annen mulighet er at de lever av slimsopper som vokser i veden. De larvene som er harde og flate kan ta seg fram gjennom ganske tett ved å presse seg mellom vedfibrene. Siden billene er avhengige av død ved er de truet av moderne skogbruksmetoder der lite døde greiner og stokker blir liggende igjen i skogen. De fleste norske artene står på Rødlisten over truede arter. De voksne billene kan fanges i ulike feller, men man finner dem sjelden. Dette kan skyldes at de er kortlivede, eller flyr lite, eller også at de er reelt sjeldne og truede arter.

Utbredelse 
Slekten har en holarktisk utbredelse.

Systematisk inndeling 

 Ordenen biller, Coleoptera
 Underordenen Polyphaga
 Overfamilien smellere, Elateroidea
 Familien råtevedbiller, Eucnemidae Eschscholtz, 1829
 Underfamilien Melasinae Fleming, 1821
 Stammen Melasini Fleming, 1821
 Understammen Melasina Fleming, 1821
 Slekten Melasis Olivier, 1790
 Melasis brinchangi Leiler, 1985
 Kamråtevedbille, Melasis buprestoides (Linnaeus, 1761) – funnet i Norge langs kysten av Østlandet og Sørlandet 
 Melasis fermini Sanchez-Ruiz & de la Rosa, 2003
 Melasis japonica Hisamatsu, 1963
 Melasis pectinicornis Melsheimer, 1846
 Melasis rufipalis Chevrolat
 Melasis rufipennis Horn, 1886
 Melasis shikokensis Hisamatsu, 1985
 Melasis sinensis Lucht, 1982
 Mesalis tibialis Lucht, 1982
 Melasis tsugae Hopping, 1926

Referanser

Litteratur 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.

Eksterne lenker 
 
 
 Melasis buprestoides - bilde

Råtevedbiller
Biller formelt beskrevet i 1790